Verskeie faktore dra by tot verbetering in SA wolmark | OFM
Verskeie faktore dra by tot verbetering in SA wolmark
─── ELSABÉ RICHARD 05:00 Fri, 30 Apr 2021
Die Suid-Afrikaanse wolmark het vandeesweek 'n verbetering getoon nadat daar 'n styging in die Australiese wolmark was en die Rand teenoor die vernaamste geldeenhede verswak het.
Heinrich Victor, bestuurder van spesiale dienste by OVK, sê wanneer dit alles in ag geneem word, het die plaaslike wolmark egter beter vertoon as die Australiese mark, wat 'n positiewe vooruitsig vir die nabye toekoms toon.
Hy deel verder dat die volume wol wat vandeesweek in die makelaars se pakhuise ontvang is, 2,9% laer is in vergelyking met die ooreenstemmende tydperk in die vorige seisoen. Luidens Victor het volhoubaar gesertifiseerde (RWS) goeie kwaliteit merinowol weer eens goeie aandag geniet op die veiling en tot gesonde kompetisie tussen kopers gelei.